Opdatering: Læsøfærgen har fået lov at komme i havn og er på vej retur til Læsø. Dog med en mindre forsinkelse, der dog ikke skyldes vognmandsblokaden. Hvis du bor på Læsø og har en aftale på fastlandet, kommer du ikke til tiden. For i øjeblikket ligger Læsøfærgen stille ud for Frederikshavn, fordi de er blevet blokeret af fiskefartøjer. - Vi ligger stille og afventer, hvad der foregår; om vi skal blive liggende her, om vi skal sejle tilbage, eller om vi kan få lov at komme igennem blokaden, siger driftschef i rederiet, Allan Hjortnæs Pedersen. Læsøfærgen er 'omringet' af mindst 14 fiskerifartøjer, som ikke lige har tænkt sig at lade læsøfærgen ligge til ved færgelejer i Frederikshavn. - Der er garanteret nogle passagerer, som synes, det er træls, men der er garanteret også en hel del, som sympatiserer med det, der foregår lige nu, siger Allan Hjortnæs Pedersen. Læsøfærgen er læsøboernes eneste forbindelse til fastlandet. Og derfor kan fiskernes aktion være til stor gene for læsøboerne. - Vi var lidt forberedte, men det er træls for os og vores kunder, men vi kan ikke gøre noget ved det. Vi har ikke på nogen måde tænkt os at forcere blokaden eller komme forbi den og derved skabe farlige situationer på vandet, lyder det fra driftschefen. - Jeg føler da lidt for kunderne, der er jo ikke mange af dem, der tager ind til fastlandet for sjov. Det er da øv for os alle sammen. Men hvis der skulle være kunder med akutte aftaler, er driftschefen sikker på, at der kan findes en mindelig aftale med fiskerne. - Så er vi sikker på, at vi kan snakke fornuft med dem.

Referat:
Læsøfærgen ligger i øjeblikket stille ud for Frederikshavn på grund af fiskernes sympatiblokade.